
POLIȚIȘTII ACȚIONEAZĂ CU SISTEMUL RADAR E-SIGUR ÎN JUDEȚUL MARAMUREȘ 

Începând cu luna martie a.c., sistemul e-Sigur a devenit operațional și în județul Maramureș, având ca scop prevenirea şi reducerea accidentelor de circulație și păstrarea unui climat de siguranță în rândul participanților la traficul rutier.

În acest sens, polițiștii rutieri acționează astăzi, 12 martie a.c., cu sistemul de monitorizare a traficului rutier, pentru depistarea şi sancționarea conducătorilor auto care încalcă legislația rutieră în vigoare. 

Acest sistem de monitorizare a traficului utilizează dispozitive radar, montate pe trepiede mobile și amplasate strategic în zonele cu risc crescut de accidente. Acestea surprind în timp real vehiculele care depășesc limita legală de viteză sau care comit alte abateri la regimul rutier, contribuind astfel la prevenirea și sancționarea comportamentelor care pun în pericol siguranța participanților la trafic.

Ulterior, înregistrările rezultate sunt analizate și prelucrate de către polițiștii rutieri.

Potrivit acestui sistem, procesul-verbal de constatare și de sancționare a contravenției este comunicat direct la domiciliul contravenientului, după stabilirea identității conducătorului auto.

Viteza excesivă poate provoca tragedii pe drumurile publice! Respectați regimul legal de viteză, conduceți prudent!

